O‘zbekiston Respublikasi Prezidenti Shavkat Mirziyoyev Janobi Oliylariga

02.09.2017
Muhtaram Prezident Janoblari!


Sizga O‘zbekiston Respublikasining Milliy bayrami munosabati bilan eng samimiy tabriklarimni yoʻllayman va O‘zbekiston xalqiga yanada ravnaq va farovonlik tilayman.


Siz kabi men ham davlatlarimiz oʻrtasidagi hamkorlikni yanada mustahkamlash tarafdoriman hamda Fransiya timsolida ustuvor sherikni koʻrayotganingizdan mamnunman.


Soʻnggi oylarda Fransiya va O‘zbekiston munosabatlarida yangicha sur’at kuzatilmoqda. Xususan, bu joriy yil boshidan buyon  mamlakatlarimiz oʻrtasida uch marta yuqori darajada delegatsiyalar tashrifi amalga oshirilgani samarasidir. Bunda shaxsan Siz faol ishtirok etayotganingizdan xabardorman va buni yuksak qadrlayman. Siz Samarqanddagi loyiha yuzasidan imzolagan qaror Fransiya taraqqiyot agentligiga mamlakatingizda oʻzining ilk muhim faoliyatini amalga oshirish imkonini beradi. Buning uchun Sizdan minnatdorman.


Siz bilan dastlabki amaliy muzokaralarimizni oʻtkazish uchun Parijda uchrashishdan xursand boʻlaman. Mazkur uchrashuv  davlatlarimiz terrorizm va iqlimning global oʻzgarishi kabi umumiy muammolar bilan toʻqnash kelgan bir paytda siyosiy muloqotimizni mustahkamlashga xizmat qiladi.  


Ushbu uchrashuv, shuningdek, iqtisodiy aloqalarimiz rivojiga yangi kuch bagʻishlaydi. 


Shu bilan birga, madaniyat va ta’lim sohalaridagi oʻzaro munosabatlar ham katta istiqbolga ega. Xususan, Luvrda koʻrgazma tashkil qilish loyihasi, Toshkent shahridagi fransuz maktabi faoliyatini  rivojlantirish, Samarqand va Buxoro shaharlarida "Fransuz alyansi" filiallarini ochish istiqbollarini nazarda tutayapman. 


Sizning doʻstlik munosabatlarimizni yanada mustahkamlash yoʻlidagi harakatlarimizni faol qoʻllab-quvvatlashingizga ishonaman. 


Janob Prezident, Sizga boʻlgan chuqur ehtiromimni qabul qilgaysiz.
Emmanuel Makron,

Fransiya Respublikasi Prezidenti